  Наталья Тетерина Биатлонъя но триатлонъя дунтэк тренировкаос ортчозы Ижкарын Спортэз яратӥсьёслэн огъяросси шудонъёссы азьын. Со сярысь Удмуртиысь Спортъя министерстволэн пресс-службаез ивортэ. Ваньзэсты, кин ӵошатсконъёсы пыриськыны ӧдъя, яке шудонъёсы куриськон сётыны ӧз вутты на, тренировкаосы ӧтё. Тол триатлонъя дасяськонъёс Ижкарысь Киров нимо паркын 26-тӥ тулыспалэ 19 часын ортчозы. Half-IRONMAN ӵошатсконын куинетӥ инты басьтэм триаилетлэн Денис Лекомцевлэн кивалтэм улсаз мылкыд карисьёс спортъя та амалын кужымзэс эскерозы. Сьӧрады велошлем, маунтинбайк но куасъёс кутоно. Тренировкае гожтӥськыны 26-тӥ тулыспалэ 18 часозь 89120256193 телефон номеръя луэ. Кинлэн аслаз тӥрлыкез ӧвӧл, соос «Купол» стадионысь куас арендае кутыны быгато, велосипед но велошлем Velomix компания 89127508000 телефонъя нырысь-вылысь куриськонъёсъя сётоз. Биатлонъя тренировка 28-тӥ 18–20 часын А. Н. Демидов нимо спортогъетын радъяськоз. Сое ортчытоз Воткинскын ортчем TITAN огъяросси ӵошатсконъёслэн триатлонъя «спринт» амалын азвесь призёрез, Россилэн биатлонъя чемпионатаз юниръёс пӧлын призёрез но спортэз яратӥсьёслэн FIZCLUB клубзылэн кивалтӥсез Артём Ложкин. Сьӧрады куас кутоно (арендае басьтыны луонлык вань), винтовкаос сётозы. Куазь 15 градуслэсь шуныт луиз ке, рос-прос тренировка ортчытозы. Термомертъёс 15 градуслэсь тросгес возьматӥзы ке, ыбылӥськонэз тире выжтозы. Тодэ вайытом, Спортэз яратӥсьёслы огъяросси шудонъёс Ижкарын 2–4 южтолэзе ортчозы. Спортсменъёс 259 комплект медальёс понна вожвылъяськозы. Соослэсь вылтуссэс Шудонъёслы сӥзем пресс-конференциын Москваын возьматӥзы. Удмуртилэн шоркараз ог 2 сюрс спортэз яратӥсьёс пыриськозы шуыса чаклало. Шудонъёсы Россилэн спортъя министрез Павел Колобков но лыктоз. Тегъёс: Спорт Ижкар Удмуртия  